[{"text_idx": "#000003", "text": "Nid wyf yn gwneud cymaint ag yr oeddwn ers ymddeol, ond rwy\u2019n parhau i fod mewn cyswllt agos drwy fy ngwaith gyda\u2019r \u2018cartrefi\u2019 a\u2019r holl ffrindiau hyfryd sydd gennyf allan yno. Mae\u2019r cartrefi yn llefydd lle mae\u2019r bobl anabl yr ydym wedi eu hachub o\u2019r sefydliadau yn cael byw. Yn ystod cyfnod y comiwnyddion roedd gymaint o blant a phobl anabl yn cael eu rhoi yn y sefydliadau mwyaf ofnadwy, ac mae nifer yn parhau i fyw ynddynt. Rydym wedi gweithio gyda phobl leol i adeiladu pedwar ty\u0302 lle y mae modd i rai o\u2019r bobl anghenus hyn fyw yn rhannol annibynnol mewn urddas, rhyddid a chyda cynhaliaeth."}, {"text_idx": "#000006", "text": "Mae un ddynes yn dod i\u2019r cof. Roedd Ina yn 32 oed, yn dioddef o anabledd meddyliol ac yn byw mewn sefydliad. Roedd hi\u2019n berson hyfryd ond anghenus iawn gan geisio sylw drwy\u2019r amser. Roedd yn clingy ac yn mynd ar nerfau nifer o\u2019r dynion a\u2019r merched hynach - bob tro\u2019r oeddem yn ymweld byddai ar bigau\u2019r drain i\u2019n cyfarfod gan weiddi drwy\u2019r bariau yn y giatiau! Roedd hi wrth ei bodd yn canu ac anaml y byddai\u2019n methu cyfarfod yr oeddem yn trefnu iddynt, roeddem yn ei charu gymaint. Ond un dydd, wrth gyrraedd, doedd dim golwg ohoni yn unman. Gofynnom lle\u2019r oedd Ina, ond nid oedd neb yn siarad. Yn y diwedd cawsom wybod ei bod wedi marw \u2013 wedi ei chicio i farwolaeth. Roedd ei mam, oedd yn fargyfreithiwr uchel yn y wlad wedi casglu\u2019r corff a mynd a hi adref yn syth i gael ei chladdu (fel sy\u2019n arferol yn Moldofa). Er ein bod wedi\u2019n cysuro o wybod ei bod hi\u2019n Gristion ac felly yn y nefoedd allan o bob dioddef a phoen, roedd yn dal i dorri ein calonnau."}, {"text_idx": "#000007", "text": "Rwy\u2019n cofio ymweld a\u0302 sefydliad yn Romania yn weddol fuan yn fy amser yno. Roedd y lle yng nghanol unlle, dan eira trwm ac roeddem wedi cyrraedd yn hwyr mewn tywyllwch. Roeddem yn amcangyfrif bod tua 100 o blant yn yr adeilad a dim ond un gweithiwr i edrych ar eu hol. Roedd y cyfan yn ormod i\u2019r gweithiwr ac roedd wedi cloi\u2019r plant yn eu hystafelloedd. Gofynnais yn garedig iddi agor y drysau i mi gael gweld y plant."}, {"text_idx": "#000008", "text": "Mae\u2019r atgof yn parhau yn hollol glir, roedd yr arogl a\u2019r amgylchiadau yn ofnadwy! Dwi\u2019n cofio cerdded draw i bentwr o flancedi yn y gornel a\u2019u codi, dim ond i weld wyneb merch fach ifanc oedd yn amlwg gydag anabledd corfforol. Dyma hi\u2019n syllu drwyddai a thynnu\u2019r flanced yn o\u0302l dros ei hwyneb. Clywais am hanes mewn cartref plant amddifad arall lle bu farw nifer o blant oherwydd eu bod wedi eu cloi mewn ystafell gyda nifer o garpedi gwlyb oedd yn cael eu sychu ar y rheiddiaduron. Roedd y nwy wedi eu lladd. Roedd yr amgylchiadau yn aml yn ddirdynnol."}, {"text_idx": "#000019", "text": "Dyma oedd sail y gwaith yn Moldofa. Cysylltodd rhai o\u2019m cyn-fyfyrwyr a gofyn i mi fynd draw i helpu. Wedi i mi weld yr angen - ar bob lefel - roedd yn rhaid i mi wneud rhywbeth. Roedd pobl angen cymorth ac roedd pobl angen dod i adnabod Duw. Syrthiais mewn cariad gyda chymaint ohonynt - dyma nhw\u2019n dod yn deulu i mi."}]